Bare en av fire politikroner gikk til å etterforske krim

En undersøkelse av hvordan 4600 ansatte i politiet brukte arbeidstiden i et representativt utvalg av landets politidistrikter, ga flere overraskende resultater.

Spørsmålet om hva som er utfordringen med norsk politi, kommer til å bli et av de store temaene når 22. juli- kommisjonen legger frem sin rapport 13. august. Kommisjonen har gått dypt inn i hvordan norsk politi fungerer, skriver Per Anders Johansen. AP

21. juli 2012

Undersøkelsen omfattet 35 prosent av alle ansatte i politiet, og målte alt de gjorde i løpet av en hel arbeidsuke i 2010.

Resultatene er nedslående for dem som tror at politiet bruker det meste av tiden til å stoppe kriminelle:

De politiansatte brukte 17,2 prosent av tiden til administrasjon. Bare en fjerdedel av arbeidstiden gikk med til å etterforske kriminalitet og lovbrudd. 32,4 prosent ble brukt til ordenstjeneste. Resten av arbeidsuken gikk med til ulike sivile gjøremål, forvaltning (for eksempel pass, attester m.m.), ledelse og påtalearbeid. Administrasjonen omfattet arbeid for administrative stillinger innen økonomi, personal, IKT, sentralbord og arkivet, samt tidsbruken til vanlige politifolk til administrasjon og møter.

Dyrere i drift

I 2011 var 13 500 ansatt i politiet. Dersom arbeidsuken i 2010 er representativ, går det med 2300 ansatte i politiet til administrasjon.

Politiet selv mener dette ikke er spesielt høyt — og hverken bedre eller verre enn mange andre offentlige etater.

Aftenposten skrev i går om hvordan politiet har fått økt bevilgningene med 3,3 milliarder kroner siden 2007 under den rødgrønne Regjeringen, men likevel er det i dag ansatt færre politifolk.

Les også Flere politimilliarder ga liten effekt

Varsler reform

Undersøkelsen er en del av materialet som justisminister Grete Faremo har fått på bordet når hun i løpet av året legger frem "resultatreformen" for politiet. I Aftenposten varslet Faremo at det vil komme en omlegging av hvordan politiet bruker ressursene sine. Det kan føre til store forandringer i norsk politi.

I for eksempel Asker og Bærum har 30 prosent av de ansatte fravær til en hver tid, som følge av endringer i arbeidsmiljøloven, den 5. ferieuken, kurs og videreutdannelse.

Politiet under lupen

Spørsmålet om hva som er utfordringen med norsk politi, kommer til å bli et av de store temaene når 22. juli— kommisjonen legger frem sin rapport 13. august. Kommisjonen har gått dypt inn i hvordan norsk politi fungerer.

Hensikten er å finne forklaringer på hva som skjedde da Anders Behring Breivik sprengte bomben i Regjeringskvartalet, og deretter kjørte til Utøya og drepte 69 ungdommer. Politiets egne evalueringer har vist at svært mye gikk galt og at det er en rekke "forbedringspunkter", noe som førte til at gjerningsmannen ikke ble pågrepet før 75 minutter etter at massakren startet.

Fakta Slik brukte politiet arbeidstiden En undersøkelse blant 4600 ansatte i politiet viser hva tiden gikk med til i løpet av en arbeidsuke i 2010:Administrasjon: 17,2 %Påtalearbeid: 8,2 %Ledelse: 4,3 %Sivile gjøremål (for eks. pass): 5,6 %Forvaltning: 7,7 %Etterforskning: 24,6 %Orden: 32,4 %.Kilde: Politidirektoratet Vis mer

Fakta Politimilliarder ga liten effekt Aftenposten skrev i går at politibudsjettet har økt fra 7,7 milliarder kroner i 2007 til 11 milliarder kroner i 2012.Likevel er det i dag færre politiansatte enn i 2007.Pengene har gått til flere sivilt ansatte, høyere lønn, vakttillegg og ulike investeringer.Avisen presenterte for også for første gang modellen som brukes til å fordele politimilliardene.Modellen fører til at det i dag er tre ganger mer politi pr. innbygger i Finnmark og Oslo, enn i for eksempel Asker, Bærum, Follo og Romerike. Vis mer